ซิตี้กรุ๊ปทุบหุ้นไทย-ฟิลิปปินส์-อินโดฯ
หุ้นไทยดิ่งแรง 17 จุด ทรุด 1% เศษ ใกล้เคียงฟิลิปปินส์และอินโดนีเซีย หลังต่างชาติหลายเจ้าปรับพอร์ตมาขาย ซิตี้กรุ๊ปซ้ำลดน้ำหนักตลาดหุ้นกำลังพัฒนา
11 ม.ค. 2556

หุ้นไทยดิ่งแรง 17 จุด ทรุด 1% เศษ ใกล้เคียงฟิลิปปินส์และอินโดนีเซีย หลังต่างชาติหลายเจ้าปรับพอร์ตมาขาย ซิตี้กรุ๊ปซ้ำลดน้ำหนักตลาดหุ้นกำลังพัฒนา 
ตลาดหุ้นไทยดิ่งลงแรงเป็นวันแรกในรอบปี 2556 โดยดัชนีหุ้นปิดที่ 17.47 จุด หรือคิดเป็น 1.23% มาปิดที่ 1,405.99 จุด ท่ามกลางมูลค่าการซื้อขายมากถึง 81,270.08 ล้านบาท ทำสถิติสูงสุดรอบ 7 ปี นับตั้งแต่วันที่ 23 ม.ค. 2549 ที่มีมูลค่าการซื้อขาย 94,062.05 ล้านบาท 
วันที่ 10 ม.ค. 2556 ตลาดโดยรวมมีมูลค่าการซื้อขายมากกว่า 8 หมื่นล้านบาท เกิดจากการซื้อขายรายการใหญ่หุ้นชิน คอร์ปอเรชั่น (INTUCH) มูลค่าทั้งสิ้น 20,884.42 ล้านบาท ทำให้นักลงทุนต่างชาติมียอดขายหุ้นไทยสุทธิ 4,631.2 ล้านบาท ขณะที่สถาบันซื้อถึง 2,348.02 ล้านบาท และรายย่อยซื้อกว่า 2,773.15 ล้านบาท
ขณะเดียวกันนักลงทุนต่างชาติซื้อในตลาดตราสารหนี้มากถึง 5,545 ล้านบาท ส่งผลให้ค่าเงินบาทแข็งขึ้นมาอยู่ที่บริเวณ 30.30 บาทต่อเหรียญสหรัฐ 
โบรกเกอร์ กล่าวว่า ตลาดหุ้นไทยรูดลงแรงมากกว่า 17 จุด สร้างความตกใจให้กับนักลงทุนเป็นอย่างมาก เพราะไม่คิดว่าตลาดหุ้นไทยจะทรุดลงแรง 
ตลาดหุ้นมีสัญญาณไม่ดีนับตั้งแต่ตอนเช้าที่มีแรงขายหุ้นสื่อสาร หลังจากกลุ่มเทมาเซกขนหุ้นชิน คอร์ปอเรชั่น ออกมากระหน่ำขายมากกว่า 2 หมื่นล้านบาท ในราคาเฉลี่ย 63.25 บาทต่อหุ้น ต่ำกว่าราคาปิดวันก่อนที่ 67 บาท จึงมีการแห่ขายหุ้น INTUCH ในกระดานตามด้วย และส่งผลถึงการทิ้งหุ้นบริษัท แอดวานซ์ อินโฟร์ เซอร์วิส (ADVANC) ร่วงลงตาม 4 บาท ปิดที่ 917 บาท 
สำหรับภาคบ่ายมีแรงขายหุ้นสินค้าโภคภัณฑ์นำโดยกลุ่มพลังงานที่มีน้ำหนักมาก สัญญาณแรงขายหุ้นขนาดใหญ่กระจายในกลุ่มหลักๆ ทั้งสื่อสาร พลังงาน และธนาคารพาณิชย์ น่าจะกดดันให้ตลาดหุ้นวันนี้ลดลงได้ต่อเนื่อง และมีโอกาสที่จะเห็นดัชนีลงไปซื้อขายต่ำกว่าระดับ 1,400 จุด แต่ยังเชื่อว่าเป็นการปรับฐาน แต่จะนานแค่ไหนจะต้องรอดูผลกำไรสุทธิของกลุ่มธนาคารพาณิชย์ในไตรมาส 4 ปีที่ผ่านมา หากผลงานออกมาแย่กว่าที่คาดการณ์ไว้มากก็จะกระทบต่อภาวะตลาดโดยรวม 
อย่างไรก็ตาม ตลาดหุ้นไทยที่ทรุดลงแรง 1.23% นับเป็นอัตราที่ลดลงใกล้เคียงกับกลุ่มประเทศ TIP (อินโดนีเซีย) และฟิลิปปินส์ ซึ่งตลาดหุ้นอินโดนีเซียลดลง 1.04% หรือ 45.56 จุด ปิดที่ระดับ 4,317.36 จุด และตลาดหุ้นฟิลิปปินส์ลดลง 1.19% หรือ 72.61 จุด ปิดที่ระดับ 6,018.57 จุด 
“ดัชนีหุ้นไทยที่ลดลงในสัดส่วนใกล้เคียงกับประเทศเพื่อนบ้าน เกิดจากซิตี้กรุ๊ปออกบทวิเคราะห์ลดน้ำหนักการลงทุนในตลาดหุ้นกำลังพัฒนา และขณะนี้นักลงทุนต่างชาติหลายแห่งก็เริ่มมีการปรับพอร์ตเป็นการขายในตลาดหุ้นไทย หลังจากให้น้ำหนักซื้อมาตั้งแต่เดือน พ.ย. 2555 ที่ผ่านมา” แหล่งข่าวเปิดเผย
ด้านซิตี้กรุ๊ปออกบทวิเคราะห์ลดเกรดหุ้นตลาดหุ้นเอเชียรวมถึงหุ้นไทย เพราะเชื่อว่าผลการดำเนินงานปีนี้จะทำให้หุ้นน่าสนใจน้อยกว่าปีก่อน
ทั้งนี้ ได้ลดเกรดหุ้นเอเชียเหลือปกติจากเดิมมากกว่าตลาดจากการเติบโตของเศรษฐกิจที่มีความเสี่ยงและราคาน้ำมันที่อ่อนตัว
ขณะเดียวกันได้เพิ่มเกรดหุ้นกลุ่มอุตสาหกรรมจากน้อยกว่าตลาดเป็นปกติขณะที่ลดเกรดหุ้นสื่อสารเป็นน้อยกว่าตลาด
นอกจากนี้ ซิตี้กรุ๊ปยังลดน้ำหนักตลาดหุ้นเกิดใหม่ในตะวันออกกลางแอฟริกาและยุโรปตะวันออกด้วย